**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**12 ДУГААР САРЫН 27-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| 1. | Хуралдааны товч тэмдэглэл: | 1-2 |
| 2. | Хуралдааны дэлгэрэнгүй тэмдэглэл: | 3-7 |
|  | 1.“Зөвлөлдөх санал асуулга явуулах ерөнхий төлөвлөгөө батлах тухай” Байнгын хорооны тогтоолын төсөл | 3-7 |

***Монгол Улсын Их Хурлын 2022 оны намрын ээлжит чуулганы***

***Төрийн байгуулалтын байнгын хорооны***

***12 дугаар сарын 27-ны өдөр /Мягмар гараг/-ийн***

***хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 12 цаг 33 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: А.Адъяасүрэн, С.Бямбацогт, Ж.Эрдэнэбат;*

*Чөлөөтэй: С.Амарсайхан, Л.Оюун-Эрдэнэ;*

*Эмнэлгийн чөлөөтэй: М.Оюунчимэг, Ж.Сүхбаатар;*

*Тасалсан: Г.Ганболд, Х.Нямбаатар.*

***Нэг.“Зөвлөлдөх санал асуулга явуулах ерөнхий төлөвлөгөө батлах тухай” Байнгын хорооны тогтоолын төсөл***

Хэлэлцэж буй асуудалтай холбогдуулан Засгийн газрын Хэрэг эрхлэх газрын дэд дарга У.Бямбасүрэн, Үндэсний статистикийн хорооны дарга Б.Батдаваа, Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Эрх зүйн дүн шинжилгээний хэлтсийн дарга Ж.Бямбадулам, Байнгын хорооны асуудал хариуцсан хэлтсийн дарга Д.Энхбат, Санхүү, хангамж үйлчилгээний хэлтсийн дарга Б.Лхагвасүрэн, Хэвлэл мэдээлэл, олон нийттэй харилцах хэлтсийн дарга Б.Батмагнай нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Байнгын хорооны дарга Ж.Мөнхбат “Зөвлөлдөх санал асуулга явуулах ерөнхий төлөвлөгөө батлах тухай” Байнгын хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүн Ц.Мөнхцэцэгийн тавьсан асуултад ажлын хэсгийн ахлагч, Улсын Их Хурлын гишүүн Д.Тогтохсүрэн, Үндэсний статистикийн хорооны дарга Б.Батдаваа нар хариулж, тайлбар хийв.

Улсын Их Хурлын гишүүн Ц.Мөнхцэцэг, Н.Энхболд нар үг хэлэв.

**Ж.Мөнхбат:** “Зөвлөлдөх санал асуулга явуулах ерөнхий төлөвлөгөө батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар тогтоол батлагдлаа.

*Уг асуудлыг 12 цаг 55 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

*Хуралдаан 22 минут үргэлжилж, ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр 12 цаг 55 минутад өндөрлөв.*

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.МӨНХБАТ

   Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**12 ДУГААР САРЫН 27-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ** **ТЭМДЭГЛЭЛ**

**Ж.Мөнхбат:** Төрийн байгуулалтын байнгын хорооны гишүүдийн олонх хүрэлцэн ирж ирц бүрдсэн тул 2022 оны 12 дугаар сарын 27-ны өдрийн хуралдаан нээснийг мэдэгдье. Өнөөдөр Төрийн байгуулалтын байнгын хороо эрт хуралдах байсан, ингээд ирцээс болоод бас тодорхой хэмжээгээр хойшлогдож хуралдаж байна. Засгийн газрын 5, 6 сайд нар одоо Төрийн байгуулалтын байнгын хороонд байгаа. Шадар сайд Амарсайхан, Нямбаатар сайд, Сүхбаатар сайд, Бямбацогт сайд, Ганбаатар сайд гээд. Өнөөдрийн хуралдаанд ганцхан Ганбаатар сайд хүрэлцэн ирж, Бямбацогт сайд хөдөө орон нутагт томилолтоор явж байгаа бусад сайд нар энэ Нямбаатар, Сүхбаатар, Амарсайхан нарын сайд нар хүрэлцэн ирэхгүйгээс болж Төрийн байгуулалтын байнгын хорооны хуралдаан 1 цаг 30 минутаар хойшилсон, 2 цагаар. Дараагийн удаа ингэх юм бол одоо энэ Төрийн байгуулалтын байнгын хорооны бүрэлдэхүүнд өөрчлөлт оруулах асуудлыг одоо олонхын бүлгийн дарга байна, Их Хурлын дарга байна, энэ асуудлыг ярихаас өөр аргагүй байдал болж байна. Сайд нар одоо Байнгын хорооны хуралдаа орж ирээрэй, анхааруулж байна.

Ингээд өнөөдрийн Төрийн байгуулалтын байнгын хорооны хуралдаанаар нэг асуудал хэлэлцэнэ. Зөвлөлдөх санал асуулга явуулах ерөнхий төлөвлөгөө батлах тухай Байнгын хорооны тогтоолын төсөл байна. Хэлэлцэх асуудал дээр саналтай гишүүн байна уу? Алга байна. Хэлэлцэх асуудалдаа оръё. Зөвлөлдөх санал асуулга явуулах ерөнхий төлөвлөгөө батлах тухай Байнгын хорооны тогтоолын төслийг хэлэлцэж эхэлье. Ажлын хэсэг хүрэлцэн ирсэн байгаа. Бямбасүрэн Засгийн газрын Хэрэг эрхлэх газрын дэд дарга, Агар-Эрдэнэ Улсын Их Хурлын Тамгын газрын Хууль, эрх зүйн газрын дарга, Бямбадулам Улсын Их Хурлын Тамгын газар, Эрх зүйн дүн шинжилгээний хэлтсийн дарга, Лхагвасүрэн Улсын Их Хурлын Тамгын газрын Санхүү, хангамж үйлчилгээний хэлтсийн дарга, Батманлай Улсын Их Хурлын Тамгын газрын Хэвлэл мэдээлэл, олон нийттэй харилцах хэлтсийн дарга, Статистикийн ерөнхий газрын дарга Батдаваа хүрэлцэн ирсэн. Хуралдаан зохион байгуулах хэлтсийн дарга Энхбат хүрэлцэн ирсэн байна.

Байнгын хорооны тогтоолын төслийг та бүхэнд уншиж танилцуулъя. Гишүүдээ дуудаарай. Монгол Улсын Их Хурлын Байнгын хорооны тогтоол, Зөвлөлдөх санал асуулгын ерөнхий төлөвлөгөө батлах тухай. Монгол Улсын Их Хурлын тухай хуулийн 23 дугаар зүйлийн 23.2.14 дэх заалт, Монгол Улсын Их Хурлын 2022 оны 12 дугаар сарын 22-ны Зөвлөлдөх санал асуулга явуулах тухай 80 дугаар тогтоол, Төрийн байгуулалтын байнгын хорооны 2022 оны 12 дугаар сарын 20-ны өдрийн Ажлын хэсэг байгуулах тухай 16 дугаар тогтоолыг үндэслэн Байнгын хорооноос тогтоох нь:

1.Зөвлөлдөх санал асуулгын ерөнхий төлөвлөгөөг хавсралтаар баталсугай.

2.Энэ тогтоолын биелэлтийг хангаж ажиллахыг Улсын Их Хурлын Байнгын хороод, Засгийн газрын Хэрэг эрхлэх газар, Шинжлэх ухааны академи, Үндэсний статистикийн хороо, Улсын Их Хурлын Тамгын газарт үүрэг болгосугай гэсэн Байнгын хорооны тогтоолын төсөл байна. Тогтоолын төсөл дээр саналтай гишүүн байна уу? Мөнхцэцэг гишүүн асуулт асууя.

**Ц.Мөнхцэцэг:** Тэгэхээр энэ зөвлөлдөх санал асуулга бол маш одоо чухал арга хэмжээ байдаг. Ялангуяа одоо энэ ардчиллын нөхцөлд, одоо иргэдийн оролцоотой, төрийн бодлогод иргэдийн байр суурийг тусгах, иргэдийн өөрсдийнх нь төлөөллөөр дамжуулаад, улс орны энэ тулгамдсан асуудлаар шийдвэр гаргахад бол маш чухал механизм байгаа. Тэгэхээр Монгол Улс бол нэг, 2017 онд одоо 17 оны 4 сард Үндсэн хуулийн нэмэлт, өөрчлөлтийн асуудлаар анх удаагаа зөвлөлдөх санал асуулга хийж байсан. Тухайн үед бол түүврийн нэгж буюу нийт иргэдийн сонгуулийн насны иргэдийг төлөөлөх үндсэн түүврээ бол өрх гэр гэж үзэж байсан юм. Тэгээд тэгээд 1470 айл өрхөөс судалгаа авч байсан.

Тэгэхээр одоо бол 2022 оны байдлаар бол 2180000 иргэн байна сонгуулийн насны. Тэгэхээр энэ жилийн хувьд түүврийг хэдэн тоотой хийх вэ, ер нь энэ зөвлөлдөх санал асуулгад орж байгаа иргэд бол Монгол Улсын нийт хүн амыг тэнцвэртэй төлөөлөх, иргэдийн хөдөө орон нутаг, сум дүүрэг, баг, хороо, хот алслагдсан аймаг сумд бүгдийг нь оролцуулсан маш сайн төлөөлөл гарах ёстой. Тэгэхээр энэ одоо түүврийн арга зам дээр бас ямар одоо шинэ юу барих вэ?

Хоёрдугаарт нь энэ зөвлөлдөх санал хураалтын одоо гол одоо асуулга болон энэ арга зүй дээр бас мэргэжлийн эрдэмтэдтэй хамтран ажиллаж, энэ саяын жагсаал цуглаантай холбоотойгоор иргэдийн дунд улс төрийн болон төр засагт хандсан одоо ямар хүсэл шаардлагууд, мөн ямар асуудлыг шинэчлэх, ямар асуудлыг төрдөө дайж байгаа зэргийг маш сайн илрүүлэн гаргах ийм сайн чадварлаг судлаачдыг хамруулсан ийм зөвлөлдөх асуулга явуулах ёстой. Энэ тал дээр одоо манай Байнгын хороо болон энэ Статистикийн ерөнхий газраас бас тодорхой хариулт авмаар байна.

**Ж.Мөнхбат:** Батдаваа Статистикийн ерөнхий газар 7 дугаар микрофон.

**Б.Батдаваа:** Эрхэм гишүүн Мөнхцэцэг гишүүний асуултад хариулъя. Түүврийг түүврийн нэгж түүврийн тооны хувьд бол бид нар Зөвлөлдөх санал асуулгын тухай хуулийн 11.6-д заасны дагуу Улсын Их Хурлын сонгуульд одоо хамгийн сүүлд оролцох нэрсийн жагсаалтын дагуу түүврийг хийхээр хуульд заасан байгаа. Түүврийн нэгжийг бид нар түүврээ бүрдүүлэхдээ бол яг Монгол Улсын хэмжээнд төлөөлөх чадвартай хот, хөдөө, нийгмийн янз бүрийн одоо бүлгийг төлөөлөх чадвартай ийм түүврийг байгуулна гэж ажиллаж байгаа. Өчигдөр ажлын хэсгийн хурал дээр бас энэ түүврийг бүрдүүлэх дээр олон нийтийн оролцоо, ялангуяа энэ судалгаа шинжилгээний байгууллага, хэвлэл мэдээллийг нээлттэй оролцуулах чиглэлийг өгсөн. Тийм учраас бид нар 1 сарын 10-д гэхэд түүврийг одоо бүрдүүлнэ. Энэ үедээ бол одоо мэргэжлийн байгууллагууд, судлаачид, хөндлөнгийн хараат бус хяналтыг бас давхар Үндэсний статистикийн хороон дээр хийлгэж, түүврийг бол сонгон шалгаруулна гэж үзэж байгаа юм.

Асуулгын хувьд бол Зөвлөлдөх санал асуулгын тухай хууль дээр Зөвлөлдөх зөвлөл маань өөрөө асуултаа зохиох ёстой. Энэ дээр бол Үндэсний статистикийн хороо бас хамтарч ажиллана. Яагаад вэ гэхээр бид нар асуулгыг яг газар дээр 1, 2 дугаар шатан дээр явуулах учраас энэ дээрээ хамтарч ажиллана. Баярлалаа.

**Ж.Мөнхбат:** Тогтохсүрэн гишүүн ажлын хэсгийн ахлагч хариулъя.

**Д.Тогтохсүрэн:** Улсын Их Хурлын 80 дугаар тогтоолоор зөвлөлдөх санал асуулгыг зохион байгуулах ийм одоо шийд гарсан. Энэтэй холбогдуулаад хамгийн чухал юм бол зөвлөлдөх санал асуулга. Сая Мөнхцэцэг гишүүн ч хэлж байна. Зөвлөлдөх санал асуулгын сэдвийн асуудал байгаа юм. Тэгээд энэ хамгийн том асуудал нь энэ. Сэдвээ одоо их оновчтой, цаг үеэ олсон, ирээдүйд зөв шийдэл гаргахын тулд хамгийн чухал асуудал, сэдэв байгаа юм. Тийм учраас Их Хурлын тогтоол дээр дурдсан сэдвийн хүрээнд нь 2 том арга хэмжээ зохион байгуулж байгаа юм. Нэг дэх нь бол 1 сарын 4-нд эрдэм шинжилгээний хурал зохион байгуулна. 100 орчим эрдэмтэн судлаачид энд оролцохоор төлөвлөж байгаа. Улс орны нийгэм, эдийн засаг, эрх зүйн хүрээнд өнөөдөр тулгамдаад байгаа ямар асуудал байна. Түүнийг шийдэх гарц нь юу байна вэ гэдгийг эндээс тодорхойлно. Эрдэмтэн судлаачдынхаа үр дүнд.

Хоёр дахь нь бол 1 сарын 11-нд манай Мөнхбат дарга ахалж байгаа. Улсын хэмжээнд нийгмийн зөвшилцлийн үндэсний чуулган болно. Энэ чуулган дээр улс төрийн намууд, иргэний нийгмийн төлөөлөл, ТББ, иргэдээс ирж байгаа саналуудыг бас авч үзнэ. Эдгээрийн үндсэн дээр манай ажлын хэсэг Зөвлөлдөх зөвлөлийн бүрэлдэхүүн хэлэлцэж байгаад сэдвээ гаргаад, ингээд сэдвийг Улсын Их Хурал батална, хуулиар Улсын Их Хурал батална. Тийм учраас сэдвийн асуудал дээр бол үнэхээр ач холбогдол өгч байгаа юм, сэдэв ач холбогдолтой болж байж бид нарын тавьсан зорилго буюу энэ улсад тулгамдаж байгаа асуудал, шийдвэрлэх арга зам бол гарч ирнэ гэж бодож байгаа. Мөнхцэцэг гишүүн ч та бас судлаач хүний хувьд бол энэ сэдэв боловсруулах энэ ажлын хэсэгт бас таныг оруулж ажиллуулъя гэсэн ийм бас бодолтой байгаа гэдгээ хэлье. Баярлалаа.

**Ж.Мөнхбат:** Асуулт асууж дууслаа. Үг хэлэх гишүүн байна уу? Энхболд гишүүн үг хэлэх үү. Мөнхцэцэг гишүүн.

**Ц.Мөнхцэцэг:** Тэгэхээр манай иргэд, олон нийт маань энэ зөвлөлдөх санал асуулгад анхаарал бас ач холбогдлоо өгч, идэвхтэй сайн оролцохыг одоо уриалж байна. Энэ сүүлийн өдрүүдэд энэ болсон жагсаал цуглаан бол яах аргагүй одоо Монголын нийгмийн 30 жилийн бас улс төрийн болон нийгэм, эдийн засгийн алдаа оноог эргэж харсан төр засаг одоо бодлого боловсруулах бид нарт бас анхаарал дохио өгсөн ийм одоо чухал улс төрийн үйл явц байлаа. Ер нь бол өнгөрсөн 30 жил Монголын нийгэмд тэгш бус байдал газар авсан. Баян хоосны ялгаа асар гүнзгийрсэн, баялгийн одоо хуваарилалт шударга биш болсон гэдэг бол энэ улс төрийн одоо жагсаал цуглааны гол шалтгаан байсан.

Тийм учраас бид нар одоо энэ зөвлөлдөх санал асуулгаар дамжуулаад иргэдийн одоо санал, иргэдийнхээ оролцоонд тулгуурлаж, энэ одоо 30 жилийн алдаа оноогоо засах механизмуудыг бид нар одоо олох ёстой. Энэ дотор хэрэвзээ олон нийтийн маань олонх нь саналаа өгөөд, тодорхой асуудлуудаар байр сууриа илэрхийлсэн, мөн шинэ шийдлүүд гэдэг юм уу, тодорхой реформын шинж чанартай бас асуудал дэвшүүлэн тавих юм бол энэ Улсын Их Хурал тухайн асуудлыг үндэслэн одоо тодорхой хууль тогтоомжууд, шаардлагатай бол бас Үндсэн хуулийн нэмэлт, өөрчлөлтийг ч гэсэн энэ зөвлөлдөх санал асуулгын үр дүнд одоо ярьж бол болзошгүй байх гэж бол бодож байна.

Тэгэхээр иргэдийн маань одоо нэлээд хэсэг нь бол энэ эдийн засгийн болон нийгмийн баялгийн хуваарилалтын шударга ёсыг шаардаж байгаа. Мөн ард түмний засаглах болон одоо засаглах эрхийгээ дутуу хангасан байна, парламент болон төлөөлөх чадвар алдагдсан байна. Парламентын гишүүдийн болон төрийн өндөр албан тушаалтан ёс зүй хариуцлагагүй байна, хариуцлага тооцохгүй байна гэдэг их нэлээд олон асуудлаар бас бухимдал илэрхийлж байгаа. Тэгэхээр иргэдийн энэ зөвшилцөх санал асуулгын үр дүнд бид нар бас тодорхой хуулиудыг өөрчлөлт оруулахад бэлэн байна. Тэгээд иргэд, олон нийт маань энэ санал асуулгад идэвхтэй оролцож, үүнтэй холбоотойгоор одоо хийгдэх энэ 2, 3 удаагийн эрдэм шинжилгээний болон одоо бусад олон нийтийн хэлэлцүүлгүүдийг бас анхааран сонсож, Улсын Их Хурлын гишүүд бид нарт бол энэ бас Төрийн байгуулалтын байнгын хороондоо мэдээлэл амаар бичгээр, бусад байдлаар бас ирүүлэхийг бол хүсэж байна. Тэгээд ингээд зөвлөлдөх санал асуулга бол ер нь амжилттай болох байх гэж бол итгэж байна.

**Ж.Мөнхбат:** Энхболд дарга Нямаагийн Энхболд гишүүний микрофоныг өгье.

**Н.Энхболд:** Энэ улс орны нийгэм, эдийн засгийн хямдралтай холбоотой томоохон асуудлуудыг шийдэхдээ иргэдийн оролцоог аль болохоор бүрэн дүүрэн хангаж байх үүднээс нэгдүгээрт. Хоёрдугаарт ер нь ардчиллын хэв загварууд байна, манайх төлөөллийн ардчиллын нэг хэв загвар. Ингээд цаашлаад нарийсаад боловсронгуй болоод ирэхээрээ шууд ардчилал, зөвшилцлийн ардчилал гээд ингээд явдаг. Бид нар төлөөллийн ардчиллаасаа нэг алхам урагшилж, энэ зөвшилцлийн ардчилал гэдэг зүйл рүү шилжье гэдэг үүднээс энэ Зөвшилцөх санал асуулгын тухай хууль гарсан. 2017 онд энийг бид нар нэг удаа маш амжилттай хэрэглэсэн. Тэр үед зөвхөн 17 онд үүсээд байсан асуудал биш, тэрнээс өмнө ер нь Үндсэн хууль батлагдсанаас хойш манайд тохиолдож байсан бүх л бэрхшээл асуудлуудыг дүгнэж үзээд, Үндсэн хуульдаа ер нь тодорхой хэмжээний нэмэлт, өөрчлөлт оруулах нь зүйтэй юм байна гэсэн агуулгаар тэр санал асуулгыг явуулж байсан. Би бол их амжилттай болсон гэж боддог.

Тэрний үр дүнгээр 6 сэдвээр бид нар дотроо 2-3 асуулттай ийм асуулгууд явуулаад эхлээд, дараа нь мянга долоо найман зуун шиг санаж байна. Тусгай түүврийн аргаар сонгож авч үүнийг хийгээд, тэгээд дахиад тэр дотроосоо тал хувь нь шахуу бүр Статистикийн төв газар, Бүртгэлийн газар хамтарч байгаад тохиолдлын түүврийн аргаар сонгож, иргэдээс сонгож аваад Төрийн ордонд авчирч 2 өдөр энэ санал асуулгыг явуулж байсан. Шинжлэх ухааны үндэслэлтэйгээр энийг хийх ёстой юм билээ. Тэгээд тэрийг бол би нэлээн сайн болсон гэж үзсэн. Одоо яг энэ загвараараа, тэгээд өнөөдөр бас нэмэгдээд байгаа зарим сэдвүүд, яригдаад байгаа асуудлуудыг багтааж байгаад энэ санал асуулгыг явуулах нь зүйтэй гэж ингэж Байнгын хороо, Улсын Их Хурал үзсэн.

Тэгээд одоо гол анхаарах зүйл бол олон нийтэд энэ ач холбогдлыг нь их тайлбарлах, ойлгуулах хэрэгтэй юм байгаа юм. Ялангуяа энэ хүмүүсийн сонголт дээр. Өчигдөр бас ажлын хэсгийн хурал дээр би хэлсэн. Энийг одоо тийм легитим чанар нь хүлээн зөвшөөрөгдөх чанар нь юунаас илүү их харагдаж сайжрах вэ гэхээр хүмүүсээ яаж сонгож авч байна гэдэг дээр бид нар их анхаарах ёстой юм. Тэгэхгүй бол одоо энэ өөрсдөө хэдэн хүн сонгож авчраад, хүсэж байсан зүйлүүдээ сэдэв болгож, асуулт болгоод ярьчихлаа гэдэг ийм яриа гарах магадлал бас бий. Тэгэхээр хамгийн гол нь яг энэ нийгмийн бүхий л давхарга, нас хүйс, энэ төлөөллийг оруулсан энэ сонголтоо их сайн хийх тал дээр манай Үндэсний статистикийн хороо бусад байгууллагууд их анхаарч, хариуцлагатай ажиллах ёстой гэж бодож байна. Тэгээд явцын дунд энэ нэг одоо бид нарт 2 сар орчмын хугацаанд л энийг чинь багтаж хийх гээд байна шүү дээ. Тэгэхээр эхнээсээ энэ зүйлүүдээ төлөөлөл сайн оруулсан, эргээд наадах чинь бол олон нийтийн төлөөллийг бүрэн хангаж чадахгүй байгаа байна гэж хэлүүлэхгүй хэмжээнд энэ сонголтоо сайн хийх, тэрийгээ тэр сонголтоо хийх процесстоо хүртэл иргэдийн төлөөллийг оруулж байгаад хийгээрэй гэдгийг өчигдөр бас ажлын хэсэг дээр ярьсан. Энийг манай Статистикийн хорооныхон бол ойлгосон байх гэж бодож байна.

**Ж.Мөнхбат:** Одоо санал хураана, гишүүдээ дуудаарай. Санал хураалт явуулна. Зөвлөлдөх санал асуулга явуулах тухай явуулах ерөнхий төлөвлөгөө батлах тухай Байнгын хорооны тогтоолын төслийг баталъя гэсэн томьёоллоор санал хураалт явуулъя. Санал хураалт байна. 10-аас 6 гишүүн дэмжиж, 60 хувийн саналаар санал дэмжигдлээ. Зөвлөлдөх санал асуулга явуулах ерөнхий төлөвлөгөө батлах тухай Байнгын хорооны тогтоолын төслийг хэлэлцэн шийдвэрлэлээ.

Төрийн байгуулалтын байгуулалтын байнгын хорооны хэлэлцэх асуудал дууссан тул энэ өдрийн хуралдаан хаасныг мэдэгдье. Гишүүд, ажлын хэсэгт баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Д.УЯНГА